Hyvä ulkoministeri, Perussuomalaisten puheenjohtaja Timo Soini,

Olen taas eilen saanut lukuisia viestejä ja jopa avunpyyntöjä huolestuneilta vanhemmilta, joilla on monikulttuurisia lapsia. Nämä suomalaisvanhemmat pelkäävät lastensa tulevaisuuden puolesta. He pelkäävät vihaa, joka täällä muhii. Siihen törmää yhä useammin internetissä, mutta myös ihan kadulla. Eilenkin kuulin nuoren miehen raakkuvan kovaan ääneen kadulla n-sanaa. Näitä tarinoita Suomesta vuonna 2015 riittäisi moneksi blogiksi. En ihmettele, että niin monet vanhemmat miettivät, millaisessa maassa he kasvattavat lapsiaan. Monet suomalaiset – olivat he sitten kantasuomalaisia tai maahanmuuttajataustaisia – ovat aidosti huolissaan vihamielisestä ilmapiiristä.

Nämä ihmiset eivät ole vitsi, vaan oikeita suomalaisia, joiden arkeen puolueesi poliitikalla on vaikutus. He eivät ole valtapolitiikkaa, jota pelaamalla päästään hallitusvastuuseen.

Siksi olen ollut tyrmistynyt siitä hiljaisuudesta, joka perussuomalaisten johdossa vallitsee. Olli Immosen taistelupuheet eivät ole yksityisajattelua. Hänen ajattelunsa on kelvannut kyllä tuomaan ääniä perussuomalaisille. Niin kauan kuin perussuomalaiset antavat tällaisten puheiden jatkua, he hyväksyvät todellisuudessa rasistisen ajattelun. Kun suuri puolue antaa tällaiselle ajattelulle tilaa, sillä on yhteiskunnalliset vaikutukset. Se tekee vihasta koko ajan hyväksytympää. Se on tuhoisaa Suomelle.

Perussuomalaiset on sinun johdollasi tehnyt historiallisen saavutuksen nousemalla pienpuolueesta hallituspuolueksi. Se on kunnioitettava saavutus. Sinä olet tehnyt jo suomalaista poliittista historiaa. Tällä hallituskaudella kuitenkin koetellaan käytännössä, mistä Timo Soinin politiikka tullaan tulevaisuudessa muistamaan. Perussuomalaiset on kasvanut jo tarpeeksi suureksi puolueeksi, jolla on monia kunnioitettavia kansanedustajia. Mutta nyt olisi se viimeinen hetki tehdä jotain puolueesi muukalaisvihamieliselle siivelle, jonka viha heijastuu kaduille, kouluihin ja työpaikoille.

Haluatko tulla muistetuksi siitä, että annoit alustan kasvavalle ja Suomea hajalle repivälle vihamielisyydelle? Vai valtiomiehenä, joka sai tarpeekseen rasismista? Nyt sinulla on valtaa, joten toivoisin, että ottaisit myös vastuun.